पाँचवाँ जेनरेशन के मोबाइल नेटवर्क (5th generation mobile networks) या फिर पाँचवीं पीढ़ी के वायरलेस सिस्टम के 5जी (उच्चारण: फाइव जी) के छोट नाँव से जानल जाला, नया आ भाबिस्य में इस्तेमाल होखे खाती प्रस्तावित मोबाइल नेटवर्क सिस्टम बाटे जे मिलीमीटर बैंड (28, 38, आ 60 GHz) में काम करी आ ई वर्तमान 4जी सिस्टम से आगे के चीज होखी। संचार कंपनी एरिक्सन द्वारा नवंबर 2017 में भारत में एह तकनीक के प्रदर्शन भी कइल गइल आ सरकार के साल 2020 तक 5जी ले आवे के लक्ष्य के खाती आपन प्रतिबद्धता जतावल गइल। हाले में एक ठो खबर में एटी&टी (AT&T) द्वारा दुनिया के पहिला फाइवजी फोन भी ले आवे के बात कहल गइल बा जे एह साल, 2018 के अंत में आई, एह तरीका से दू गो अमेरिकी कंपनी साल 2018 में फाइवजी फोन ले आवे खाती तइयारी में बाड़ी सऽ काहें कि वेरिजोन कंपनी पिछले साल एह बात के घोषणा क चुकल बा।